KOMISIJAS ĪSTENOŠANAS LĒMUMS (ES) 2019/1331

(2019. gada 5. augusts)

par piparmētras eļļu un citronelālu saturoša biocīda atļaujas noteikumiem un nosacījumiem, kurus Apvienotā Karaliste nodevusi izskatīšanai saskaņā ar Eiropas Parlamenta un Padomes Regulas (ES) Nr. 528/2012 36. panta 1. punktu

(izziņots ar dokumenta numuru C(2019) 5691)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 36. panta 3. punktu,

tā kā:

(1) 2017. gada 24. novembrī uzņēmums Bird Free Ltd (“pieteikuma iesniedzējs”) Apvienotās Karalistes kompetentajai iestādei iesniedza pieteikumu, kurā lūdza atļaut biocīdu Bird Free, piemērojot vienkāršoto atļaujas piešķiršanas procedūru. Apvienotajā Karalistē biocīds tika atļauts 2018. gada 5. jūnijā. Bird Free ir 19. produkta veida putnu atbaidīšanas līdzeklis (repelents), un abas tajā izmantotās aktīvās vielas – piparmētras eļļa un citronelāls – bez ierobežojumiem ir iekļautas Regulas (ES) Nr. 528/2012 I pielikumā.

(2) Bird Free ir želeja, ko var izmantot, lai atturētu savvaļas baložus no apmešanās uz ēkām un citām konstrukcijām. Saskaņā ar Regulas (ES) Nr. 528/2012 27. panta 1. punktu atļaujas turētājs 2018. gada 12. jūnijā par savu nodomu paziņoja dalībvalstīm, kuru teritorijā tas plānoja biocīdu laist tirgū.

(3) Uz Regulas (ES) Nr. 528/2012 27. panta 2. punkta pirmās daļas pamata Francija un Vācija 2018. gada 12. jūlijā iesniedza iebildumus koordinācijas grupai, norādot, ka apstrīdētais biocīds neatbilst minētās regulas 25. panta prasībām.

(4) Francija savā iebildumā norādīja, ka Bird Free izmantotais putnu atbaidīšanas mehānisms, šķiet, ir vizuāla nepatika, ko putni izjūt pret līdzekļa UV starojumu, un pauda viedokli, ka šis efekts būtu bijis jāpiemin pieteikumā. Tā turklāt uzskata, ka ir vajadzīga papildu negatīvā kontrole, t. i., produkts jātestē bez aktīvo vielu klātbūtnes, lai pārliecinātos, ka biocidālo iedarbību izraisa aktīvās vielas. Francija apšauba Bird Free aktīvo vielu iedarbīgumu, jo biocīds tās satur nelielā daudzumā, turklāt citronelāla koncentrācija biocīdā tā glabāšanas laikā samazinās. Tāpēc Francija uzskata, ka ir jāveic jauni testi, lai pierādītu, ka Bird Free ir iedarbīgs tāpēc, ka putnus atvaira aktīvo vielu smarža.

(5) Vācija savā iebildumā norādīja, ka pieteikuma iesniedzēja sniegtie dati par iedarbīgumu nav pieņemami, jo ar kontrolgrupām nav izmantots biocīds bez aktīvajām vielām. Vācija uzskata, ka bez šādas kontroles nevar pārliecināties, ka baložus tiešām atvaira aktīvās vielas. Tā arī uzskata, ka nav skaidrs, kāds iedarbības veids rada atturošo efektu.

(6) Koordinācijas grupas sekretariāts aicināja dalībvalstis un pieteikuma iesniedzēju iesniegt rakstiskus komentārus par izskatīšanai nodotajiem jautājumiem. Izskatīšanai nodotie jautājumi tika apspriesti koordinācijas grupas sanāksmē 2018. gada 25. septembrī un telekonferencē 2018. gada 12. oktobrī.

(7) Koordinācijas grupa vienošanos nepanāca, tāpēc Apvienotā Karaliste 2018. gada 31. oktobrī neatrisinātos iebildumus nodeva izskatīšanai Komisijai, pamatojoties uz Regulas (ES) Nr. 528/2012 36. panta 1. punktu. Apvienotā Karaliste Komisijai iesniedza detalizētu izklāstu par jautājumiem, kuros dalībvalstis nav spējušas vienoties, kā arī domstarpību iemeslus. Šā izklāsta kopija tika pārsūtīta arī attiecīgajām dalībvalstīm un pieteikuma iesniedzējam.

(8) 2018. gada 27. novembrī Komisija uz Regulas (ES) Nr. 528/2012 36. panta 2. punkta pamata lūdza Eiropas Ķimikāliju aģentūras (“Aģentūra”) atzinumu par vairākiem ar neatrisinātajiem iebildumiem saistītiem jautājumiem.

(9) Aģentūra, devusi pieteikuma iesniedzējam iespēju sniegt rakstiskus komentārus saskaņā ar Regulas (ES) Nr. 528/2012 38. panta 2. punktu, 2019. gada 1. martā pieņēma atzinumu (2).

(10) Aģentūra uzskata, ka biocīds Bird Free ir pietiekami efektīvs un tāpēc atbilst Regulas (ES) Nr. 528/2012 25. panta d) punkta nosacījumam, kas ļauj atļaujas piešķiršanai piemērot vienkāršoto atļaujas piešķiršanas procedūru.

(11) Ņemot vērā Aģentūras atzinumu, apstrīdētais biocīds ir uzskatāms par pietiekami efektīvu, kā prasīts Regulas (ES) Nr. 528/2012 25. panta d) punktā.

(12) Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO LĒMUMU.

1. pants Biocīds Bird Free, kura lietas numurs Biocīdu reģistrā ir BC-RG035397-31, atbilst Regulas (ES) Nr. 528/2012 25. panta d) punkta nosacījumam.

2. pants Šis lēmums ir adresēts dalībvalstīm.

Briselē, 2019. gada 5. augustā Komisijas vārdā – Komisijas loceklis Vytenis ANDRIUKAITIS

(1) OV L 167, 27.6.2012., 1. lpp.

(2) ECHA2019. gada 1. marta atzinums par jautājumiem, kas tai iesniegti saskaņā ar Regulas (ES) Nr. 528/2012 36. panta 2. punktu un 38. pantu, Questions on unresolved objection during the notification in accordance with Article 27(1) of the Biocidal Products Regulation of a product type 19 biocidal product “Bird Free” containing peppermint oil and citronellal used to deter feral pigeons (ECHA/BPC/224/2019).